Informácia o realizácii podporených euroregionálnych aktivít za rok 2008

Vznik euroregiónov je výsledkom spontánnej iniciatívy obyvateľov v prihraničných oblastiach dvoch alebo viacerých štátov. Euroregióny sa v prihraničných oblastiach Slovenska postupne formovali ako štruktúry zložené zo sociálno - ekonomických partnerov susediacich štátov, ktorí majú snahu riešiť špecifické problémy regionálneho rozvoja prostredníctvom aktívnej cezhraničnej spolupráce. Táto spolupráca sa orientuje najmä na rozvoj hospodárstva a cestovného ruchu, ochranu životného prostredia, riešenie problémov lokálnej nezamestnanosti, rozvoj služieb, zachovanie spoločného kultúrneho a historického dedičstva, rozvíjanie vzťahov v oblasti školstva a vedy a zvyšovanie príťažlivosti regiónu (príloha č. 1 prezentuje schematické znázornenie euroregiónov, ktoré sú na Slovensku aktívne a príloha č. 2 znázorňuje sídla slovenských častí euroregiónov).
Euroregióny a ich aktivity podporuje vláda Slovenskej republiky od roku 1999 (uznesenie vlády SR č. 943/1999, č. 955/2000, č.1079/2000, č. 86/2001, č. 473/2003, č. 246/2005).
V roku 2008 sa podpora euroregionálnych aktivít realizovala na základe uznesenia vlády SR č. 315 zo 4. apríla 2007 k systému podpory euroregionálnych aktivít na roky 2007 a 2008 ( ďalej len „SPERA“).
Na základe predmetného uznesenia bolo z finančných prostriedkov rozpočtovej kapitoly Ministerstva výstavby a regionálneho rozvoja SR na rok 2008 vyčlenených pre SPERA 12 miliónov slovenských korún (398 327,03 Eur). Z týchto finančných prostriedkov boli podporené dve oblasti: 
I. oblasť – projekty zamerané na zintenzívnenie cezhraničnej spolupráce 
(9 mil. Sk / 298 745,27 Eur),
II. oblasť – činnosť regionálnych združení 
(3 mil. Sk / 99 581,76 Eur).
Žiadateľom o finančný príspevok mohlo byť regionálne združenie - slovenská časť štruktúry euroregiónu, zaregistrovaná na území Slovenskej republiky ako záujmové združenie právnických osôb, ktoré predložilo Ministerstvu výstavby a regionálneho rozvoja SR požadované dokumenty, konkrétne registráciu združenia slovenskej časti štruktúry euroregiónu, stanovy združenia, zápisnicu posledného valného zhromaždenia, podpísanú dohodu o cezhraničnej spolupráci, schválený plán činnosti regionálneho združenia na aktuálny rok.

I. oblasť - projekty zamerané na zintenzívnenie cezhraničnej spolupráce

V rámci zabezpečenia realizácie SPERA v roku 2008 bola 19. mája 2008 na internetovej stránke Ministerstva výstavby a regionálneho rozvoja SR zverejnená výzva na predkladanie projektov zameraných na zintenzívnenie cezhraničnej spolupráce. V rámci tejto výzvy bolo predložených 66 projektov od 11 regionálnych združení.
Na výber a posudzovanie projektov a na hodnotenie žiadostí na podporu činnosti uvedených združení zriadil minister výstavby a regionálneho rozvoja Slovenskej republiky odbornú hodnotiacu komisiu zloženú zo zástupcov Ministerstva výstavby a regionálneho rozvoja Slovenskej republiky, Ministerstva vnútra Slovenskej republiky, Ministerstva zahraničných vecí Slovenskej republiky, Ministerstva hospodárstva Slovenskej republiky, Ministerstva kultúry Slovenskej republiky a Ministerstva životného prostredia Slovenskej republiky.
Odborná hodnotiaca komisia zohľadnila vo svojom hodnotení cezhraničný dopad projektov, prínos projektov k rozvoju regiónu, uskutočniteľnosť a udržateľnosť projektov a postúpila svoje odporúčanie ministrovi výstavby a regionálneho rozvoja SR.
Na základe odporúčania odbornej hodnotiacej komisie systému podpory euroregionálnych aktivít bolo rozhodnutím ministra výstavby a regionálneho rozvoja Slovenskej republiky zo dňa 25. júna 2008 schválené poskytnutie finančného príspevku pre 33 projektov zameraných na zintenzívnenie cezhraničnej spolupráce (prílohy č. 3 až 5). 
Podľa uvedeného rozhodnutia ministra výstavby a regionálneho rozvoja SR boli finančne podporené projekty desiatich regionálnych združení :
-	Združenie Región „Tatry“ (4 projekty, 1 109 700Sk/36 835 Eur),
-	Región Biele Karpaty (6 projektov, 1 654 070 Sk/54 905 Eur),
-	Únia Slanej a Rimavy (5 projektov, 1 338 839 Sk/44 441 Eur),
-	Región Beskydy (2 projekty, 594 000 Sk/19 717 Eur),
-	Ipeľský Euroregión (1 projekt, 270 000 Sk/8 962 Eur),
-	Karpatský euroregión Slovensko (4 projekty, 1 105 080 Sk/36 682 Eur),
-	Región Neogradiensis (3 projekty, 896 411Sk/29 755 Eur),
-	Regionálne združenie Váh - Dunaj - Ipeľ (3 projekty, 776 400 Sk/25 772 Eur),
-	Euroregión Kras (2 projekty, 579 600 Sk/19 239 Eur),
-	Podunajsko-Dolnovážske regionálne združenie (3 projekty, 675 900 Sk/22 436 Eur).
Podporené projekty zamerané na zintenzívnenie cezhraničnej spolupráce boli pripravené a uskutočnené v spolupráci s cezhraničnými partnermi a zaoberali sa najmä problematikou:
o	projektového rozvoja (príprava pre spoločný prístup k projektom cezhraničnej spolupráce, vytváranie nových spoločných projektových zámerov s cieľom vypracovania cezhraničných projektov, vytvorenie partnerskej siete pre budúce cezhraničné projekty),
o	hľadania partnerov (organizovanie podujatí, propagačných aktivít, workshopov, seminárov a konferencií zameraných na nadväzovanie vzájomnej spolupráce a vhodných partnerstiev napomáhajúcich rozvoju cezhraničnej spolupráce),
o	spracovania spoločných programových dokumentov.
Pre všetky projekty bolo zabezpečené spolufinancovanie najmenej vo výške 10% celkových nákladov z vlastných zdrojov žiadateľa o finančný príspevok.
Realizácia podporených projektov prispela k rozvoju turistického ruchu, ochrane životného prostredia, zachovaniu a prezentovaniu spoločného kultúrneho dedičstva a budovaniu regionálnej identity v prihraničných oblastiach. Nadviazaním vzájomnej spolupráce cezhraničných partnerov a vypracovaním spoločných plánovacích dokumentov a stratégií sa zvýšila pripravenosť prihraničných regiónov na čerpanie finančných prostriedkov zo štrukturálnych fondov EÚ v programovom období 2007 – 2013.
Konkrétne informácie o jednotlivých podporených projektoch ako vytýčenie cieľov, porovnanie dosiahnutých výsledkov s plánovanými merateľnými výsledkami, popis realizovanej spolupráce s participujúcimi subjektmi sú uvedené v prílohe č. 6.

II. oblasť – podpora činnosti regionálnych združení

Výzva na predloženie žiadostí pre II. oblasť SPERA na rok 2008 bola zverejnená 1. júla 2008 s konečným termínom predkladania žiadostí 10. júla 2008. K danému termínu prišlo 11 žiadostí o poskytnutie finančného príspevku na realizáciu aktivít regionálnych združení. 
Odborná hodnotiaca komisia navrhla pri posudzovaní žiadostí o poskytnutie finančného príspevku na realizáciu aktivít regionálnych združení zohľadniť nasledovné kritériá: počet obyvateľov slovenskej časti euroregiónu, rozloha slovenskej časti euroregiónu v km2, ročný plán činnosti regionálneho združenia, objem finančných prostriedkov použitých v rámci realizovaných projektov za rok 2007 v SPERA a iných programoch, finančný prínos realizovaných projektov pre región za rok 2007 na jedného obyvateľa.
Rozhodnutím ministra výstavby a regionálneho rozvoja SR zo dňa 18. júla 2008 bolo pridelených 3 mil. Sk (99 581,76 Eur) na realizáciu aktivít 11 regionálnym združeniam, ktoré o finančný príspevok v rámci II. oblasti požiadali (prílohy č. 7 a 8). 
Finančné príspevky na podporu činnosti regionálnych združení boli poskytnuté na základe zmlúv uzatvorených medzi Ministerstvom výstavby a regionálneho rozvoja SR a príslušným regionálnym združením. Zmluvy boli podpísané ministrom výstavby a regionálneho rozvoja SR v auguste 2008 a regionálne združenia sa v nich zaviazali zabezpečiť spolufinancovanie realizácie aktivít vo výške najmenej 10% z vlastných zdrojov.
Poskytnutím finančného príspevku na činnosť regionálnych združení sa podporila ich základná administratívno-organizačná funkcia, čo umožnilo regionálnym združeniam realizáciu takých aktivít ako napríklad organizácia konferencií a seminárov, účasť na výstavách, spracovanie a vydanie propagačných materiálov, vytvorenie a aktualizácia web stránok, poradenstvo a projektová pomoc pri využívaní prostriedkov EÚ.

Záver 

Euroregióny prostredníctvom cezhraničnej spolupráce na miestnej a regionálnej úrovni významne prispeli k prekonávaniu hraníc v Európe, budovaniu dobrých susedských vzťahov a zjednocovaniu ľudí na oboch stranách hranice. Cezhraničná spolupráca má zásadný význam pre európsku súdržnosť a integráciu, preto by mala byť široko podporovaná.
Podpora euroregionálnych aktivít prostredníctvom SPERA sa v roku 2008 realizovala s cieľom zlepšiť a prehĺbiť cezhraničnú spoluprácu, a tým napomôcť k hospodárskemu, sociálnemu i územnému rozvoju euroregiónov. 
Prijatie zákona č. 539/2008 Z.z. o podpore regionálneho rozvoja umožnilo pokračovanie podpory euroregionálnych aktivít. V zmysle uvedeného zákona, ktorý nadobudol účinnosť 1. januára 2009 môže byť slovenskej časti euroregiónu z rozpočtovej kapitoly Ministerstva výstavby a regionálneho rozvoja SR poskytnutý finančný príspevok na projekt, ktorý je zameraný na realizáciu euroregionálnych aktivít. Úspešná realizácia takýchto projektov rozvíja štruktúry a postupy ktoré odstraňujú prekážky a historicky deliace faktory v prihraničných územiach a pomáha vytvoriť z prihraničných území hospodársky, kultúrne a sociálne prosperujúce regióny.